เสนอขอเงิน3.9พันล้าน ชดเชยรถไฟ-รถเมล์ฟรี
คลังชง ครม.ขอจ่ายเงินอุดหนุนรถไฟฟรีขสมก.กว่า 3,900 ล้าน
27 เม.ย. 2556

คลังชง ครม.ขอจ่ายเงินอุดหนุนรถไฟฟรีขสมก.กว่า 3,900 ล้าน
รายงานข่าวจากทำเนียบรัฐบาล เปิดเผยว่า ในการประชุมคณะรัฐมนตรี (ครม.) วันอังคารที่ 30 เม.ย.นี้ กระทรวงการคลังจะเสนอขอความเห็นชอบจ่ายเงินอุดหนุนบริการสาธารณะ ประจำปีงบประมาณ 2557 ของการรถไฟแห่งประเทศไทย (ร.ฟ.ท.) 2,436.44 ล้านบาท และองค์การขนส่งมวลชนกรุงเทพ (ขสมก.) 1,524.8 ล้านบาท ตามความเห็นของคณะกรรมการเงินอุดหนุนบริการสาธารณะ ครั้งที่ 4/2556 
ทั้งนี้ ร.ฟ.ท.เสนอขอเงินอุดหนุนบริการสาธารณะประจำปีงบประมาณ 2557 จำนวน 4,851.38 ล้านบาท โดยคิดจากต้นทุน 5,345 ล้านบาท และรายได้จากการให้บริการสาธารณะ 494.58 ล้านบาท สำหรับการให้บริการขบวนเดินรถเชิงสังคม 164 ขบวน โดยมีกลุ่มผู้โดยสารที่เป็นผู้มีรายได้น้อย 30 ล้านคน 
ขณะที่ ขสมก. ขอรับเงินอุดหนุนสำหรับบริการสาธารณะ 2,078.24 ล้านบาท แยกเป็นต้นทุนจากการให้บริการสาธารณะ 4,268.14 ล้านบาท และประมาณการรายได้จากการให้บริการอีก 2,189.9 ล้านบาท จากจำนวนรถโดยสารประจำทาง 1,562 คัน โดยมีอัตรารถออกวิ่ง 96% คิดเป็นรถโดยสารที่ให้บริการจริง 1,500 คัน ระยะทาง 209 กิโลเมตร/คัน/วัน โดยมีกลุ่มเป้าหมายผู้ใช้บริการที่มีรายได้น้อยถึงปานกลางในเขตกรุงเทพฯ และปริมณฑล แต่ปรับลดเหลือตามที่กระทรวงการคลังเสนอ